62001CC0173_FI
Julkisasiamiehen ratkaisuehdotukset
Julkisasiamiehen ratkaisuehdotukset
1. Euroopan yhteisöjen komissio vaatii esillä olevalla kanteellaan EY 226 artiklan nojalla yhteisöjen tuomioistuinta toteamaan, että Helleenien tasavalta ei ole noudattanut direktiivin 1999/20/EY eikä perustamissopimuksen mukaisia velvoitteitaan, koska se ei ole säädetyssä määräajassa antanut kyseisen direktiivin noudattamisen edellyttämiä lakeja, asetuksia ja hallinnollisia määräyksiä.
2. Direktiivin 5 artiklan 1 kohdan mukaan jäsenvaltioiden oli annettava ja julkaistava direktiivin noudattamisen edellyttämät lait, asetukset ja hallinnolliset määräykset viimeistään 30.9.1999 ja ilmoitettava tästä komissiolle viipymättä. Jäsenvaltioiden oli sovellettava näitä säännöksiä ja määräyksiä 1.10.1999 alkaen.
3. Koska Helleenien tasavalta ei ollut antanut komissiolle tätä koskevia tietoja, komissio osoitti sille 18.2.2000 virallisen huomautuksen, johon ei annettu vastausta. Komissio lähetti 18.9.2000 perustellun lausunnon, jossa se vaati Helleenien tasavaltaa noudattamaan direktiivin mukaisia velvoitteitaan kahden kuukauden määräajassa. Koska Helleenien tasavalta ei perustellun lausunnon antamisen jälkeen ilmoittanut komissiolle toteuttaneensa tarvittavia täytäntöönpanotoimia, komissio päätti nostaa esillä olevan kanteen.
4. Kreikan hallitus ei kiistä komission väitteitä, vaan tyytyy toteamaan, että direktiivin täytäntöönpanon edellyttämät säännökset sisältyvät hallituksen esitykseen presidentin asetukseksi ja että kun kyseinen asetus on annettu ja julkaistu, siitä ilmoitetaan yhteisöjen tuomioistuimelle ja komissiolle.
5. Vaikka näin olisikin, muistutan kuitenkin, että arvioitaessa sitä, onko jäsenvaltio jättänyt noudattamatta jäsenyysvelvoitteitaan, ei voida ottaa huomioon jäsenvaltion tilanteessa perustellussa lausunnossa asetetun määräajan päätyttyä tapahtuneita muutoksia. On kiistatonta, että tuon määräajan päättyessä Helleenien tasavalta ei ollut antanut direktiivin täytäntöönpanemiseksi tarvittavia säännöksiä tai määräyksiä. Kreikan hallitus ei ole kiistänyt tätä.
6. Katson näin ollen, että kanne on hyväksyttävä ja että Helleenien tasavalta on velvoitettava korvaamaan oikeudenkäyntikulut, koska komissio on sitä vaatinut.
Ratkaisuehdotus
7. Edellä esitetyn perusteella ehdotan, että yhteisöjen tuomioistuin toteaa seuraavaa:
1. Helleenien tasavalta ei ole noudattanut rehujen lisäaineista annetun direktiivin 70/524/ETY, tietyistä eläinten ruokinnassa käytetyistä tuotteista annetun direktiivin 82/471/ETY, rehujen virallisen valvonnan järjestämistä koskevista periaatteista annetun direktiivin 95/53/EY ja tiettyjen rehualan tuotantolaitosten ja välittäjien hyväksymis- ja rekisteröintimenettelyssä sovellettavista vaatimuksista ja yksityiskohtaisista säännöistä annetun direktiivin 95/69/EY muuttamisesta 22 päivänä maaliskuuta 1999 annetun neuvoston direktiivin 1999/20/EY (EYVL L 80, s. 20) eikä EY:n perustamissopimuksen mukaisia velvoitteitaan, koska se ei ole antanut säädetyssä määräajassa kyseisen direktiivin noudattamisen edellyttämiä lakeja, asetuksia ja hallinnollisia määräyksiä.
2. Helleenien tasavalta velvoitetaan korvaamaan oikeudenkäyntikulut.